19 Le fa go ntse jalo, ga re okaoke go bua ka boammaaruri jo bo mo Lefokong la Modimo ka gonne re tshaba go kgopisa batho; e bile ga re nyenyefatse melaetsa ya dikatlholo tsa ga Jehofa. Setefane ke sekao se se molemo. Ga go pelaelo gore o ne a lemoga gore bosupi jotlhe jo a neng a bo boleletse Sanehederine bo ne bo sa fetola tsela e baatlhodi bao ba ba peloethata ba neng ba ikutlwa ka yone. Ka jalo, a tlhotlhelediwa ke moya o o boitshepo, o ne a konela puo ya gagwe ka go bua ka bopelokgale gore ba ne ba tshwana fela le borraabonemogologolwane ba ba ileng ba gana Josefa, Moshe le baporofeti botlhe. (Dit. 7:51-53) Tota e bile, baatlhodi bano ba Sanehederine ba ne ba bolaile Mesia, yo Moshe le baporofeti botlhe ba neng ba boleletse pele ka go tla ga gagwe. Ruri ba ne ba tlodile Molao wa ga Moshe go feta ka tsela epe fela e e ka akanngwang!